पुरोहित धौम्य द्वारा बताए गए भगवान सूर्य के 108 नामों का उच्चारण करने के उपरांत युधिष्ठिर ने सूर्य नारायण की इस प्रकार स्तुति की- ‘सूर्यदेव! आप सारे जगत के नेत्र हैं। समस्त प्राणियों की आत्मा हैं। आप ही समस्त प्राणियों के मूल कारण और कर्मनिष्ठों के सदाचार हैं। आप मोक्ष के खुले द्वार हैं और मुमुक्षुओं के परम आश्रय हैं। आप ही समस्त लोकों को धारण करते हैं, प्रकाशित करते हैं, पवित्र करते हैं तथा बिना किसी स्वार्थ के पालन करते हैं। अब तक के सभी बड़े-बड़े ऋषियों ने आपकी पूजा की है। सिद्ध, चारण, गन्धर्व, यक्ष आदि आपसे वर प्राप्त करने की अभिलाषा से आपके दिव्य रथ के पीछे-पीछे चलते हैं। तैंतीस करोड़ देवता, विश्वेदेव आदि देवगण, उपेन्द्र और महेन्द्र भी आपकी आराधना से ही सिद्ध हुए हैं। विद्याधर कल्पवृक्ष के पुष्पों से आपकी पूजा करके अपना मनोरथ सफल करते हैं। गुह्यक, पितर, देवता, मनुष्य- सभी आपकी पूजा करके गौरवान्वित होते हैं। आठ वसु, उन्चास मरूदगण, ग्यारह रुद्र, साध्यगण और बालखिल्य आदि सभी आपकी आराधना से श्रेष्ठता को प्राप्त हुए हैं। ब्रह्मलोक से लेकर पृथ्वीपर्यन्त समस्त लोकों में ऐसा कोई भी प्राणि नहीं, जो आपसे बढ़कर हो। यों तो बहुत बड़े-बड़े शक्तिशाली जगत में निवास करते हैं, परन्तु आपके प्रभाव और कान्ति के सामने वे नहीं ठहर सकते। जितने भी ज्योतिर्मय पदार्थ हैं, वे सब आपके अन्तर्गत हैं। आप समस्त ज्योतियों के स्वामी हैं। सत्य, सत्त्व और सभी सात्त्विक भाव आप में ही प्रतिष्ठित हैं। भगवान विष्णु जिस चक्र के द्वारा असुरों का घमण्ड चूर करते हैं, वह आपके ही अंश से बना हुआ है। आप ग्रीष्म ऋतु में अपनी किरणों से समस्त औषधि, रस और प्राणियों का तेज खींच लेते हैं और वर्षा ऋतु में लौटा देते हैं। जाड़े से ठिठुरते हुए पुरुष को अग्नि से और ओढ़ने से कम्बलों में वैसा सुख नहीं मिलता, जैसा आपकी किरणों से मिलता है। आप अपनी रश्मियों से तेरह द्वीप वाली पृथ्वी को प्रकाशित करते हैं। आप बिना किसी की सहायता की अपेक्षा के तीनों लोकों के हित में लगे रहते हैं। यदि आपका उदय न हो तो सारा जगत् अन्धा हो जाए। ब्रह्मादि द्विजाति-संस्कार, यज्ञ, मंत्र, तपस्या और वर्ण आश्रमों के कर्म आपकी कृपा से ही करते हैं। ब्रह्माजी के आदि-अन्त भी आप ही हैं। मनु, मनुपुत्र, जगत, मनुष्य, मन्वन्तर और ब्रह्मादि समर्थों के भी स्वामी आप ही हैं। प्रलय का समय आने पर आपके क्रोध से ही संवर्तक-अग्नि प्रकट होता है और तीनों लोकों को जलाकर आप में स्थित हो जाता है। आपकी किरणों से ही रंग-बिरंगे ऐरावत आदि मेघ और बिजलियाँ पैदा होती हैं तथा प्रलय करती हैं। प्रलय के समय सारे समुद्र का जल आप अपनी किरणों से सुखा लेते हैं। आप ही बारह रूप बनकर द्वादश आदित्यों के नाम से प्रसिद्ध हैं। इन्द्र, विष्णु, रुद्र, प्रजापति, अग्नि, सूक्ष्म मन, प्रभु, शाश्वत ब्रह्मा आदि आपके ही नाम हैं। आप ही हंस, सविता, भानु, अंशुभाली, वृषाकपि, विवस्मान्, मिहिर, पूषा, मित्र तथा धर्म हैं। आप ही सहस्र रश्मि, आदित्य, तपन, गोपति, मार्तण्ड, अर्क, रवि, सूर्य, शरण्य एवं दिनकर हैं। आप ही दिवाकर, सप्तसप्ति, धामकेशी, विरोचन, आशुगामी, तमोघ्न और हरिताश्व कहलाते हैं। जो षष्ठी अथवा सप्ती के दिन प्रसन्नता और भक्ति से आपकी पूजा करता है तथा अहंकार नहीं करता, उसे लक्ष्मी की प्राप्ति होती है। जो अनन्य चित्त से आपकी पूजा और नमस्कार करते हैं, उन्हें आधि, व्याधि तथा आपत्तियाँ नहीं सतातीं। आपके भक्त समस्त रोगों से रहित, पापों से मुक्त, सुखी और चिरंजीवी होते हैं।